**Mai bine**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai bine mă cunoaşte

Cea care ura-mi poartă.

Ea ştie când şi unde

M-am îndreptat din poartă;

Prin care munţi voi trece

Şi peste care ape,

Ce ţin ascuns sub frunte,

Ce tăinui sub pleoape.

Nici tu care mă-nlănţui

Cu braţele, iubito,

Căzând cu dor la pieptu-mi

Ca lacrima, topită;

Nici moartea, că e moarte,

Şi cântă-adânc în mine,

Nici ea chiar nu ma ştie

Aşa de-ntreg şi bine.